Dreigemente om Zuma-boek te verban ‘kommerwekkend’Omslag van die boek (NB Uitgewers) Die Suid-Afrikaanse Kommuniste Party (SAKP) het gesê dreigemente deur die Staatsveiligheidsagentskap (SVA) om die “nuutste bron van bewyse dat pres. Jacob Zuma moet bedank” te snoer, is rede tot ernstige kommer. Volgens die SAKP is dié party ook bewus van planne deur dieselfde intelligensiestrukture om aanklagte teen sommige van die SAKP-leiers te versin. “Hierdie aksies is nie op wettige gronde gebaseer nie, maar is inligting wat deur onwettige intelligensiestrukture gefabriseer is. Dit is tyd vir alle patriotiese Suid-Afrikaners om op te staan teen die vernietiging van ons land,” het die SAKP in ŉ verklaring gesê. Maroela Media het vroeër berig die SVA het NB Uitgewers versoek om die veteraanjoernalis Jacques Pauw se boek, The President’s Keepers, te onttrek en sekere dele van die boek te verwyder. Die Suid-Afrikaanse Inkomstediens (SAID) het ook aangedui dat hulle oorweeg om regstappe in verband met die inhoud van die boek te doen. “Tot dusver het die uitgewer geweier [om die boek te onttrek]. Hierdie boek bevat ŉ toets en ŉ uitdaging oor of ons staatsinstellings die kapasiteit en bereidwilligheid het om die oortredings in ons regering aan te spreek,” het die SAKP gesê. Pauw se boek beweer onder meer dat Zuma vir die eerste vyf jaar van sy presidentskap nie belastingopgawes ingedien het nie en R1 miljoen per jaar van ’n omstrede tendermagnaat ontvang het sonder om dit aan die SAID te verklaar. Daar word ook beweer dat hy R63 miljoen belastingskuld het, wat hy glo desperaat probeer om te ontduik. Die SAKP het gesê in ŉ land waar baie mense nie in staat is om hul families te voed nie, kan dié oortredings, “wat net as diefstal beskryf kan word”, nie toegelaat word nie. Die SAKP het gesê Pauw is een van Suid-Afrika se voorste ondersoekende joernaliste. “Sy skryfwerk in die laat 1980’s en vroeë 1990’s het die leuens en bedrieglike aktiwiteite van die moordbendes onder Eugene de Kock in die Apartheidsera en die regime se poging om die Inkatha Vryheidsparty (IVP) as ŉ geheime militêre ‘derdemag’ te gebruik, oopgevlek. Hy het ŉ sterk en konsekwente joernalistieke rekord van akkurate en dapper verslaggewing oor feite wat ondemokratiese en korrupte regimes in ons land eerder van ons mense wil wegsteek.” Die SAKP meen dat elke Suid-Afrikaner bewus moet wees van die aantygings wat deur Pauw gemaak word. Maroela Media het vroeër berig Pauw het op sy Facebook-blad laat hoor hy word oorval met versoeke van mense wat hom wil betaal vir roofkopieë van The President’s Keepers. Dit volg ná ŉ roofkopie van dié boek soos ŉ veldbrand op sosiale media begin versprei het. “Ek gaan geen geld aanvaar nie. As jy die .pdf-boek het en jy kan bekostig om ŉ boek te koop, doen asseblief dít. As jy nie nou ŉ boek in die hande kan kry nie, lees die .pdf, maar bestel nog steeds die boek. As jy nie ŉ boek kan bekostig nie, lees dan die roofkopie, jy het my goedkeuring,” het Pauw laat hoor. Pauw sê verder dat dit nie vir hom oor geld gaan nie, maar oor die feit dat mense se ondersteuning hulle in staat sal stel om wettig die stryd met die SAID en die SVA aan te knoop. Volgens hom staar verskeie regsuitdagings, siviel én strafregtelik, hulle in die gesig.